Danmark har spillet en rolle i USA's jagt på den verdenskendte whistleblower Edward Snowden.

Det bekræfter justitsminister Søren Pind for første gang i et skriftligt svar til Folketingets retsudvalg.

Et amerikansk transportfly, der havde til formål at transportere den eftersøgte NSA-whistleblower videre til USA, fik i 2013 landingstilladelse af de danske myndigheder.

- Formålet med flyets tilstedeværelse i Københavns Lufthavn [har] angiveligt været at have mulighed for at kunne transportere Edward Snowden til USA, såfremt han måtte blive udleveret fra Rusland eller et andet land, fremgår det af svaret.

Snowdens afsløringer af den amerikanske efterretningstjenestes aflytninger har de seneste år affødt en verdensomspændende debat om hvorvidt myndigheder går for langt i deres overvågning af borgere. Edward Snowden befinder sig i øjeblikket i Rusland - USA forsøger at få ham udleveret til retsforfølgelse.

Gav ikke korrekt svar

Samtidig erkender Søren Pind, at han ikke i første omgang har givet dækkende svar på spørgsmål om Snowden. Enhedslisten har - som følge af blandt andet en artikel, bragt på webmediet denfri.dk - tidligere spurgt ministeren ind til sagen, og her har ministeren svaret, at han ikke var bekendt med formålet med, at et amerikansk regeringsfly fik lov at lande i Kastrup.

- Jeg må konstatere, at min besvarelse ikke var dækkende på dette punkt, skriver ministeren i det nye svar.

Enhedslisten: Grotesk

Enhedslistens udenrigsordfører Nikolaj Villumsen kalder sagen for grotesk:

- Det er fuldstændig groteksk, at det her først kommer frem nu. Vi har haft samråd, vi har haft spørgsmål til skiftende ministre, for at få klarhed over det her. Vi har ikke kunnet få klart svar, siger han og fortsætter:

- Nu får vi et klart svar: Og jeg synes det er helt uacceptabelt, at Danmark har deltaget i klapjagten på Snowden.

Edward Snowden har selv kommenteret historien på sin Twitter-profil: